ตลาดหุ้นเอเชียอ่อนตัวลงเช้านี้ หลังข้อมูลเศรษฐกิจสหรัฐอ่อนแอ
ตลาดหุ้นเอเชียปรับตัวลดลงในช่วงเช้าวันนี้ โดยได้รับปัจจัยถ่วงหลังตลาดหุ้นนิวยอร์กปิดลบเมื่อวันศุกร์ เนื่องจากสหรัฐเปิดเผยข้อมูลเศรษฐกิจที่อ่อนแอ
31 ส.ค. 2558

ผู้สื่อข่าวรายงานว่า ตลาดหุ้นเอเชียปรับตัวลดลงในช่วงเช้าวันนี้ โดยได้รับปัจจัยถ่วงหลังตลาดหุ้นนิวยอร์กปิดลบเมื่อวันศุกร์ เนื่องจากสหรัฐเปิดเผยข้อมูลเศรษฐกิจที่อ่อนแอ
ดัชนี MSCI Asia Pacific ลดลง 0.6% แตะ 130.26 จุด เมื่อเวลาประมาณ 9.00 น.ตามเวลาโตเกียว
ดัชนี NIKKEI 225 ตลาดหุ้นญี่ปุ่นเปิดวันนี้ที่ 19,006.98 จุด ลดลง 129.34 จุด, ดัชนี TAIEX ตลาดหุ้นไต้หวันเปิดวันนี้ที่ 8,026.62 จุด เพิ่มขึ้น 7.44 จุด, ดัชนี KOSPI ตลาดหุ้นเกาหลีใต้เปิดวันนี้ที่ 1,934.12 จุด ลดลง 3.55 จุด, ดัชนี FTSE STI ตลาดหุ้นสิงคโปร์เปิดวันนี้ที่ 2,987.18 จุด เพิ่มขึ้น 31.24 จุด, ตลาดหุ้นมาเลเซียปิดทำการวันนี้ เนื่องในวันชาติมาเลเซีย
ทั้งนี้ กระทรวงพาณิชย์สหรัฐรายงานว่า ตัวเลขการใช้จ่ายผู้บริโภคเพิ่มขึ้นเพียง 0.3% ในเดือนก.ค. ซึ่งน้อยกว่าที่นักวิเคราะห์คาดการณ์ไว้ว่าจะเพิ่มขึ้น 0.4%
ขณะที่ผลสำรวจของมหาวิทยาลัยมิชิแกนระบุว่า ดัชนีความเชื่อมั่นขั้นสุดท้ายของผู้บริโภคสหรัฐประจำเดือนส.ค.ลดลงมากกว่าคาด สู่ระดับ 91.9 โดยต่ำกว่า 92.9 ซึ่งเป็นตัวเลขเบื้องต้นของเดือนส.ค. และต่ำกว่าระดับ 93.1 ของเดือนก.ค. อันเนื่องมาจากความวิตกต่อภาวะผันผวนในตลาดหุ้น ซึ่งเกี่ยวข้องกับภาวะเศรษฐกิจจีน